Predkladacia správa

	Správa o stave odstraňovania ekologických dôsledkov pobytu bývalej Sovietskej armády na území Slovenskej republiky a návrh na presun gescie za riešenie problematiky na Ministerstvo životného prostredia SR sa predkladá ako iniciatívny materiál ministra obrany. Jeho dôvodom je snaha o vyriešenie zjavne nesprávneho prístupu k zabezpečovaniu tejto problematiky z uplynulého obdobia, keď bol gesciou za riešenie tejto problematiky poverený rezort Ministerstva obrany SR, pričom tento jednoznačne nemožno označiť za pôvodcu znečistenia a predmetná činnosť nesúvisí s vymedzenou pôsobnosťou a kompetenciami Ministerstva obrany SR ako ústredného orgánu štátnej správy pre zabezpečovanie obrany Slovenskej republiky. Z uvedeného vyplýva skutočnosť, že Ministerstvo obrany SR nemá potrebný odborný potenciál a ani kompetencie pre kvalifikované posúdenia potreby sanačných, monitorovacích a geologických prác a nadväzujúcich finančných nárokov na zabezpečenie týchto činností. Naopak Ministerstvo životného prostredia SR, ako ústredný orgán štátnej správy pre tvorbu a ochranu životného prostredia, pôsobí v uvedenej oblasti len okrajovo prostredníctvom svojich zástupcov v Medzirezortnej koordinačnej rade.  
 V nadväznosti na uvedené skutočnosti sa v júni 2001 ministri oboch rezortov dohodli na presune gescie za riešenie tejto úlohy na Ministerstvo životného prostredia SR a túto dohodu aj verejne prezentovali. S ohľadom na realizované prípravy dohodnutého presunu gescie nerozpočtovalo Ministerstvo obrany SR vo svojom rozpočte na rok 2002 finančné prostriedky pre túto oblasť.  Do dnešného dňa však nedošlo k dohode o postupe odovzdávania gescie a hlavne o termíne presunu zodpovednosti za riešenie týchto starých záťaží životného prostredia. 
Obsahom predkladaného materiálu je zhrnutie súčasného stavu riešenia ekologických dôsledkov pobytu bývalej Sovietskej armády na území Slovenskej republiky po jednotlivých lokalitách a odôvodnenie potreby presunu gescie na odborne príslušný rezort Ministerstva životného prostredia SR k 1. januáru 2002. Uvedené opatrenie zabezpečí zmenu odborného pohľadu na riešenie ochrany životného prostredia a celého komplexu úloh v enviromentálnej oblasti, čo by malo v konečnom dôsledku zaistiť optimalizáciu nákladov a úsporu finančných prostriedkov štátu v nasledujúcom období. Prevzatím gescie Ministerstvo životného prostredia SR od 1. januára 2002 preberie na seba odbornú garanciu za zabezpečovanie,  realizáciu a financovanie sanačných prác vo všetkých lokalitách pobytu bývalej Sovietskej armády na území SR v plnom rozsahu, až do ich ukončenia.
	Materiál bol predložený na medzirezortné pripomienkové konanie, len Ministerstvu životného prostredia SR a Ministerstvu financií SR. Potreba jeho urýchleného prerokovania vyplýva z nutnosti zabezpečenia prípadného pokračovania sanačných a monitorovacích prác v roku 2002 a kontinuity ich vykonávania.  
	V rámci skráteného medzirezortného pripomienkového konania mení Ministerstvo životného prostredia SR svojim stanoviskom pôvodne prezentovaný prístup zo spoločného rokovania rezortných ministrov o presune gescie k 1. januáru 2002, keď kladením dôrazu na prednostné zabezpečenie expertných posudkov a rizikových analýz pred samotným presunom gescie by sa tento nevhodne oddialil hlboko do obdobia roku 2002, s jednoznačne negatívnym vplyvom na zabezpečovanie tejto oblasti v najbližšom období.